GiliGold/VAD_KnessetCorpus huggingface dataset:
יריב לוין: ההצעה הראשונה: הצעת חוק ההנדסאים והטכנאים, התש"ע-2010, של חבר הכנסת כץ עצמו (כ/460).
יריב לוין: השנייה: הצעת חוק הבטחת הכנסה (תיקון מס' 41) (זכאי בגיל פרישה שיצא את ישראל), התשע"ב-2012, של חברי הכנסת אלקין, אילטוב, מיכאלי ווילף (כ/492).
יריב לוין: השלישית: הצעת חוק שוויון זכויות לאנשים עם מוגבלויות (תיקון מס' 9), התש"ע-2010, של חבר הכנסת גילאון (כ/336).
יריב לוין: והצעת חוק שירותי רווחה (מענק הסתגלות לנשים ששהו במקלט לנשים מוכות), התשע"ג-2012 (כ/492).
יריב לוין: שוב אני אומר, במקרה שיספיק ובמקרה שההסדר יאפשר להצביע על ההצעות האלה עוד במהלך כהונת הכנסת הזו, אני לא רואה שום מקום שאנחנו נהיה מכשול בפני אישורן, ואני מציע שנאשר את בקשות הפטור.
יריב לוין: אנחנו רק צריכים להצביע ביחס לכל החוקים.
נסים זאב: כולן בקריאה שנייה ושלישית?
יריב לוין: כן, כן, כולן.
יריב לוין: בסעיף ג' כתוב למעלה.
נסים זאב: רק ההצעה הראשונה.
יריב לוין: לא, לא, כתוב: בקשת היושב-ראש לדיון בהצעות החוק הבאות לפני הקריאה השנייה והשלישית.
יריב לוין: אני מציע שאנחנו נאשר, וצריך להצביע על כל אחת מההצעות בנפרד.
יריב לוין: מי בעד לאשר את בקשת הפטור להצעת חוק ההנדסאים והטכנאים?
יריב לוין: מי בעד לאשר את הבקשה בעניין הצעת חוק הבטחת הכנסה?
יריב לוין: שוב, פה אחד, אין מתנגדים, אין נמנעים.
יריב לוין: מי בעד לאשר את הבקשה בעניין הצעת חוק שוויון זכויות לאנשים עם מוגבלות?
יריב לוין: ומי בעד לאשר את הבקשה בעניין הצעת חוק שירותי רווחה?
יריב לוין: לפיכך, ארבע בקשות הפטור אושרו.
יריב לוין: ומכאן אני עובר לנושא הראשון על סדר-היום, וחרף היום העמוס שיש לנו מצאתי לנכון לעמוד על כך שהישיבה הזאת תתקיים, כי יש לנושא הזה השלכה שהיא גם מעבר לחוק עצמו, והוא סוגיית הכנת נוסח תקנות לפי תיקון מס' 18 לחוק המפלגות בעניין מסירת פרטים ממרשם האוכלוסין למפלגות.
יריב לוין: אני ער לעובדה שלא נספיק, לצערי הרב – וזה באמת לצערי הרב, כי זה פשוט פוגע קשות ביכולת של מפלגות שמקיימות פריימריז לתפקד ולקיים את התהליך בצורה תקינה.
יריב לוין: אבל זה, כנראה, כבר לא יספיק להיות מוכן לפריימריז הנוכחיים או לקראת מערכת הבחירות הנוכחית.
יריב לוין: אבל יחד עם זאת, מאחר שחלפו חודשים ומאחר שהובטח לי פה, כשאישרנו את החוק בקריאה שנייה ושלישית, שיעבדו על העניין הזה במלוא הרצינות ובמלוא היעילות, וישלימו אותו כפי שצריך, ומאחר שאנחנו יודעים שיש הרבה מאוד חוקים שלגביהם הממשלה עושה במידה רבה דין לעצמה ואיננה מביאה בפני הכנסת לאישור תקנות, למרות הוראה ברורה של החוק שקובעת שהיא חייבת לעשות את זה, ומאחר שלא קיבלתי אף טיוטה של שום דבר, אף פנייה ושום שאלה לאורך כל התקופה הארוכה הזאת, אז אני שואל מה נעשה.
אודליה אדרי: אני אודליה מהלשכה המשפטית של רשות האוכלוסין.
אודליה אדרי: מה שהיה ברור כבר במהלך חקיקת החוק הוא שמדובר באיזשהו פיתוח של נושא מחשובי שהוא רגיש מאוד, בגלל החשיפה, גם של פנקס המתפקדים למפלגות, שזה מידע על דעתו הפוליטית של אדם, וגם מאגר מרשם האוכלוסין שהוא מידע חסוי, אז נדרש פה אתגר מחשובי שגם מערכת רמו"ט, הרשות למשפט, טכנולוגיה ומידע, מעורבת בו.
אודליה אדרי: עד עתה נפגשו אנשי המחשוב של רשות האוכלוסין מול משרד הפנים, שהוא זה שמפקח על הבחירות.
אודליה אדרי: אנחנו מתמקדים כרגע בנושא המחשובי, בפתרון הטכני, ואחרי שנגבש את הפתרון הטכנולוגי נתכנס לעניין המשפטי.
אודליה אדרי: אנחנו מודעים לזה שהחוק נכנס לתוקף במאי, ומקווים מאוד לעמוד בהתקנת התקנות עד למועד זה.
יריב לוין: מה נעשה עד היום?
יריב לוין: היתה פגישה אחת?
יריב לוין: שמונה פגישות?
יריב לוין: יש דגם מוצע?
יריב לוין: איפה זה עומד?
אודליה אדרי: היו פגישות.
אודליה אדרי: יש איזשהו פורמט מוצע, יש איזשהו כיוון מחשבה.
אודליה אדרי: אני לא אשת מחשוב, אני לא יודעת עד הסוף את המחשבה, אבל ראיתי איזשהו תסריט של משהו שאני לא מבינה בו, של מה שהולך להיות.
אודליה אדרי: יש יתרונות וחסרונות לתהליך הזה, זה נבחן.
יריב לוין: מי אחראי באופן אישי לכך שיהיו תקנות במאי?
יריב לוין: מי הגורם שאחראי ללחוץ על רמו"ט, הרשות למשפט, טכנולוגיה ומידע, לשבת עם מי שצריך כדי לגמור את זה, ולשבת עם הייעוץ המשפטי כדי להכין את הנוסח המשפטי של העניין, וכדי להביא את זה בפני הכנסת בזמן שצריך?
יריב לוין: יש בן-אדם שאפשר יהיה במאי להגיד לו: אתה הבטחת, אתה היית אחראי, לא ביצעת תפקידך כמו שצריך?
יריב לוין: יש אחד כזה, שמתאם את הדבר הזה?
אודליה אדרי: אנחנו מתאמים - -
יריב לוין: מי זה "אנחנו"?
יריב לוין: אני לא יודע מה זה "אנחנו".
אודליה אדרי: אני עורכת-דין אודליה אדרי, מייצגת את רשות האוכלוסין בעניין הזה ואני מטפלת בעניין הזה.
יריב לוין: את מטפלת בזה באופן אישי.
אודליה אדרי: רגע, אבל אנחנו לא הגוף שאמור ליישם את התהליך עד הסוף.
אודליה אדרי: מולנו עומד המפקח על הבחירות שהוא זה שאמור ליישם את התהליך.
יריב לוין: מה זאת אומרת, "ליישם את התהליך"?
יריב לוין: אני שואל שאלה פשוטה מאוד.
יריב לוין: צריך לבוא בסוף מישהו, לעשות איגום של כל הדבר הזה ולהביא את התקנות לאישור.
יריב לוין: מי הבן-אדם שכאשר מישהו ברמו"ט רוצה להודיע לו בשמחה שנמצאה הנוסחה המחשובית הגואלת, הוא מצלצל אליו ואומר לו: שמע, הטלת עלי משימה, ביצעתי אותה, יש לי בשבילך פתרון מחשובי – מי האיש הזה?
אודליה אדרי: כפי שאמרתי ואני רוצה להשלים, אנחנו שלושה גורמים: אנחנו רשות האוכלוסין שאמורה לייצא את הדיסק, כי אנחנו אחראים על מרשם האוכלוסין; המפקח על הבחירות הוא זה שאחראי על הממשק עם המפלגות; והתקנות אמורות להיות באישור שר המשפטים כך שגם משרד המשפטים אמור להיות - - -
יריב לוין: הבנתי, ומי מרכז את שלושת הגופים הנכבדים האלה לישיבה אחת?
יריב לוין: ואני מבין שלא התקיימה אפילו אחת כזאת עד עצם היום הזה.
אודליה אדרי: בגורם המשפטי לא היתה, בגורם המחשובי כן היתה.
אודליה אדרי: אני מייצגת את רשות האוכלוסין.
יריב לוין: אני מבין שאת מייצגת את רשות האוכלוסין, אבל בסוף יש מישהו שצריך לדאוג שיהיו תקנות.
יריב לוין: הרי אם לא היתה הישיבה הזאת, מותר לי להניח שזה לא היה טורד את מנוחתו של אף אחד, כנראה.
יריב לוין: מי האדם שאחראי לזה שיהיו תקנות?
יריב לוין: שאחראי לפנות לרמו"ט ולהגיד להם: רבותי, תזדרזו.
יריב לוין: שאחראי לארגן, ולפתוח יומנים ולזמן אצלו ישיבה עם הנציג של משרד המשפטים ועם הנציג של ועדת הבחירות, אהוד שילת, וכן הלאה.
נסים זאב: זה פנים ומשפטים.
יריב לוין: או שאת רוצה להגיד לי שזה ממש ספורדי כזה?
אודליה אדרי: לא נעים לי, כי יושבת אתי כאן נציגת משרד המשפטים, אבל אני לא יכולה לכפות על משרד הפנים לעשות דבר, אני אחראית על עצמי.
יריב לוין: לא ביקשתי שתהיי אחראית על אף אחד, אבל שאלתי מי מרכז את זה.
יריב לוין: יש בן-אדם שהנושא הזה מונח לפתחו?
יריב לוין: שהוא אחראי?
נסים זאב: אנחנו נקבע מי האחראי, ואז תהיה אחריות.
יריב לוין: לא, אני לא יכול לקבוע, אני לא מנהל את הממשלה.
נסים זאב: יריב, יש פה איזשהו היגיון – או משרד הפנים או משרד המשפטים.
מורן רוזנבלום: אני מורן רוזנבלום ממשרד המשפטים.
מורן רוזנבלום: מדובר בתקנות של שר הפנים באישורו של שר המשפטים, ולכן אנחנו, משרד המשפטים, נשמח לסייע בכל דבר שיידרש, כולל הרשות למשפט, טכנולוגיה ומידע.
מורן רוזנבלום: אבל מדובר בתקנות שצריכות להיות מוכרות על ידי שר הפנים ובאישורו.
יריב לוין: ואת כאן כמי שאחראית על זה במשרד הפנים?
אודליה אדרי: אני מרשות האוכלוסין.
אודליה אדרי: למשרד הפנים יש יועץ משפטי נפרד.
יריב לוין: הבנתי, ואיפה היועץ המשפטי של משרד הפנים?
נתן בביוף: כאן, אדוני.
נתן בביוף: אני סגן היועץ המשפטי של משרד הפנים, נתן בביוף.
נתן בביוף: מדובר פה בתקנות שצריך שר הפנים לעדכן.
נתן בביוף: יש שני גופים שתחתיהם יש ממשקים לאותה עבודת הכנה.
נתן בביוף: האחד והעיקרי הוא רשות האוכלוסין שבידיה האחריות המקצועית והידע לגבי המרשם, והמפקח על הבחירות שיש לו נגיעה בהיבט של ההעברה למפלגות או איך שייקבע.
נתן בביוף: מנכ"ל משרד הפנים, מר קלעג'י, ומנכ"ל רשות האוכלוסין, מר בן-עמי, שוחחו ביניהם ותיערך עבודת הכנה משותפת בין המנכ"לים לקביעת המנגנונים, ותהיה עבודה שתקבע את מה שהחוק מחייב אותנו.
נתן בביוף: אז קשה להגיד מי הגוף הספציפי, כי מדובר פה בממשק שתחת משרד הפנים שהוא בין שני גופים לפחות.
נתן בביוף: אבל שר הפנים הוא האחראי להתקנת התקנות, המנכ"לים מודעים לזה ומקיימים ביניהם הידברות בעניין הזה, ואני מקווה שנהיה אנשי בשורות ונעמוד במטלה החקיקתית.
יריב לוין: מה הצעד הבא שאמור להיעשות?
יריב לוין: יש תאריך לישיבה?
יריב לוין: היו דיבורים עם רמו"ט והיו כמה שיחות בין המנכ"לים, אבל בסוף-בסוף, בשורה התחתונה, יש מישהו שיודע לקבוע לעסק הזה אבני דרך ויודע להגיד לרמו"ט: רבותי, אני מבקש מכם, עד ינואר, עד פברואר, אני לא יודע עד מתי, להביא לי את הפתרון המחשובי באופן סופי ולגמור עם העניין?
יריב לוין: אני מבקש מהגורמים המשפטיים להכין לי את טיוטת התקנות עד לתאריך הזה כדי שנוכל במרץ לכנס את הכול ולבוא באפריל עם נוסח שאפשר יהיה לאשר אותו כאן במאי?
יריב לוין: יש משהו כזה?
יריב לוין: או שזה מתנהל במין: המנכ"לים מדברים, שם מדברים על המחשוב?
נסים זאב: אנחנו יכולים, כוועדה, לבקש מהם להכין את זה במלוא הרצינות.
יריב לוין: עברה כבר כמעט מחצית התקופה שאתם ביקשתם לעניין הזה, כי אתם ביקשתם את פרק הזמן שנקבע בחוק.
יריב לוין: זה לא היה הדבר שאנחנו רצינו לעשות, ואנחנו נענינו לזה מתוך הנחה שאתם יודעים על מה אתם מדברים, שאם אתם מבקשים את פרק הזמן הזה, זה הזמן שאתם צריכים ואתם תנצלו אותו עד תומו כדי לעשות את הדברים.
נסים זאב: מבקשים תמיד מינימום.
יריב לוין: אולי אני טועה ואולי אני עושה לכם גם עוול, אבל אני מקבל תחושה שהקצב הוא כזה, שלא בוער העניין, שאף אחד לא באמת נתן את הדעת באופן אמיתי, וישב וסיכם את כל הפעולות שצריך לעשות ואת כל הגורמים שאחראים לעניין הזה, וקבע אבני דרך כלשהן כדי שהדבר הזה יסתיים.
יריב לוין: לו זה היה מקרה יחיד, אז הייתי אומר, אני לא יודע.
יריב לוין: אבל אנחנו הרי יודעים שאין-ספור תקנות, כולל, לצערי, גם שאמורות להיות מותקנות על-ידי שר הפנים, לא מותקנות באופן שיטתי, כמעט סיסטמטי.
יריב לוין: ועכשיו גם יבואו ויאמרו שזה גם לא כל-כך דחוף, כי הנה, היתה מערכת בחירות.
יריב לוין: אני מודיע לכם, זה מאוד דחוף כי תיכף תהיה מערכת בחירות מוניציפלית.
יריב לוין: אני אומר שוב, אנחנו הולכים ודוחפים את המפלגות למקום שבו לקיים פריימריז הופך לנטל בלתי אפשרי, והתהליך הדמוקרטי הולך ונפגע.
יריב לוין: ואני לפחות מודאג מזה מאוד.
יריב לוין: הנה, ראינו כבר מפלגה אחת גדולה, קדימה, שוויתרה על הפריימריז ועברה לתהליך של ועדה מסדרת.
נסים זאב: אולי נביא הצעת חוק של ועדה מסדרת?
יריב לוין: יכול להיות, זו שאלה שאפשר לדון בה, אבל אני נמנה על האנשים שחושבים שהתהליך הדמוקרטי הזה הוא חיוני.
יריב לוין: ואם הוא כבר קיים, צריך לעזור ולהקל על המפלגות לקיים אותו.
יריב לוין: ובטח לא ליצור מצב שהמרשם שלהן הופך לבלתי אפשרי לניהול, ופתוח למניפולציות אינסופיות בגלל חוסר יכולת לקבל מידע אלמנטרי שקיים ורק צריך למצוא דרך טכנית כדי להעביר אותו בצורה אמיתית.
יריב לוין: אני מקבל את התחושה שאם לא תשבו אתם – ואני אומר את זה בעיקר למשרד הפנים – ויבוא השר, או המנכ"ל או מי שאחראי לעניין, ויטיל על אדם מסוים לרכז את הטיפול בעניין הזה, לאסוף את כל הגורמים, לעקוב אחרי העניין ולהבטיח את זה שתוכנּה תקנות, לא יהיה כלום.
יריב לוין: אני לא יודע אם אני אהיה פה בכנסת הבאה, אבל מי שיהיה פה, אם אני אצליח לשכנע אותו לשאול את השאלה הזאת, יקבל תשובה שכלום לא קרה.
נתן בביוף: אדוני, דברי הוועדה והיושב-ראש הם לא דברים קלי ערך, ואף אחד לא יזלזל בהם.
נתן בביוף: הקריאה תובא ותונח בפני השר והמשרדים, ואנחנו נפתח בעבודת הכנה רצינית ונוכל לתת עדכון לוועדה עם המשך העבודות.
יריב לוין: רבותי, אני מבקש שיימסר לנו עדכון בכתב עד ה-15 בדצמבר, זה פרק זמן של בערך חודשיים, באשר לפעולות שנעשו מהיום ועד אז, המקום שבו זה עומד והצפי לפעולות הבאות, בתקווה שנתבשר בבשורות טובות.
יריב לוין: אני אומר לכם שוב, אין לי ספק שלכולם יש עניין להסדיר את זה, אבל אתם יודעים, יש הרבה מאוד דברים, כל אחד שולחנו עמוס, והמצב בו אין מישהו אחד שיודע שהוא יצטרך להתייצב פה במאי ולהסביר למה זה לא קרה, גורם לזה שזה נופל בין הכסאות באיזשהו מקום.
נסים זאב: השאלה היא מי ישמע אותם במקרה שירצו לעדכן.
יריב לוין: יש מי שישמע.
יריב לוין: ועוד דבר, זה באמת מורכב ואני לא מטיל לרגע ספק.
יריב לוין: לכן גם הסכמתי לעובדה שפרק הזמן הזה של שנה יהיה ושהוא באמת ינוצל.
יריב לוין: אני לא מבקש מאף אחד לעשות מעשי קסמים, אבל כן, שינצלו את הזמן ושהדבר הזה ייעשה.
יריב לוין: אני מציע ששר הפנים – ואני מבין שאתה בא כנציגו, כנציג משרד הפנים – באמצעותך או באמצעות מי שתמצאו לנכון, יעביר את הדיווח הזה בעוד חודשיים, ומכאן אני מקווה שנראה התקדמות.
יריב לוין: מי בעד לאשר את ההחלטה הזו?
יריב לוין: רבותי, המצב הוא כזה: אני לא יודע מה יוחלט בנשיאות ומה יובא בסופו של דבר לאישור כאן מבחינת סדרי הדיון – אם בכלל תעלנה הצעות חוק למליאה מעבר לחוק פיזור הכנסת, או לא – אבל בהנחה שכן אפשר יהיה להעלות הצעות, אז אני חושב שנכון יהיה שנאשר את הפטורים.
יריב לוין: ושלא כמו שנהגנו לאורך כל הקדנציה, ונדמה לי שהוועדה הזו המעיטה מאוד באופן אפילו חסר תקדים במתן פטורים, ברור לגמרי שבמצב הנוכחי - - -
שכיב מוראד שנאן: זה אומר שהמליאה מתכנסת גם מחר?
יריב לוין: לא, אני תיכף אסביר.
יריב לוין: במצב הנוכחי, בהחלט נכון שלא נעצור דברים שאפשר בכל זאת לקדם או להשלים אותם, כאשר אנחנו יודעים שהכנסת רק חזרה היום מפגרה וכבר תצא לפגרה נוספת.
יריב לוין: בנסיבות האלה נכון לאשר את הפטורים.
יריב לוין: יכול להיות שבסופו של דבר התהליך הזה יהיה כאן מיותר, ויתברר שההחלטה תהיה שלא מועלות במליאה היום הצעות חוק בכלל.
יריב לוין: אם כך יהיה, באשר להצעות חוק ממשלתיות, אפשר יהיה להעלות אותן בכינוסי פגרה מיוחדים לפי בקשת הממשלה.
יריב לוין: הצעות חוק שהיו בוועדות – יכול להיות שיהיה איזשהו הסדר והן תוכלנה לעלות כאשר יש הסכמה בין האופוזיציה לקואליציה במקרים מוסכמים.
יריב לוין: רובן, כנראה, לא תבואנה לידי הצבעה בסופו של עניין.
אברהם מיכאלי: אגב, אם נאשר היום את הפטור, בעוד שבוע כן ניתן יהיה להעלות אם המליאה תתכנס?
יריב לוין: לא, אין משמעות לפטור כי זה יונח.
יריב לוין: אז הצורך בפטור יהיה מיותר.
דוד רותם: מי מחליט אם הכנסת מתפזרת לפגרת בחירות?
יריב לוין: ישנה ישיבה כרגע של נשיאות הכנסת שבה תתקבל הצעה לגבי האופן שבו נתנהל גם היום וגם בימי פגרת הבחירות, וההצעה הזו תובא לכאן לאישור.
דוד רותם: זה בסמכות ועדת הכנסת?
יריב לוין: לאשר את הצעת הנשיאות, כן.
דוד רותם: מה "לאשר"?
דוד רותם: החובה היא לא לאשר.
יריב לוין: לא, אנחנו יכולים גם לתקן.
דוד רותם: יש בעיה אחת ויחידה.
דוד רותם: יש בנשיאות הגננת הדגולה, שכולנו נחוקק בפראות ויש מי ששומר עלינו.
דוד רותם: אני לא מקבל שיש פה שומר.
יריב לוין: חבר הכנסת רותם, יש לסיעתך נציגה בנשיאות.
דוד רותם: היא ילדה, אני חושב שהיא לא תהיה.
אברהם מיכאלי: ליה שמטוב כבר מחליפה אותה.
רוברט אילטוב: דודו, תתעדכן בבקשה.
אברהם מיכאלי: ליה מחליפה אותה כמה חודשים.
דוד רותם: לא הבנתי, אז מה?
יריב לוין: דעתי היא שאם הנשיאות תביא בפנינו הצעה שהיא מוסכמת פה אחד, או אפילו מוסכמת על רוב מוחלט של האנשים, אנחנו צריכים להיות זהירים מאוד בלשנות את ההחלטה הזאת.
יריב לוין: אבל בוודאי, אפשר יהיה להציע ולדון בזה.
יריב לוין: אנחנו נעשה את זה כשנגיע לכך.
דוד רותם: יש חוקים שצריך לגמור אותם.
יריב לוין: יש הרבה חוקים.
דוד רותם: אז שום דבר לא יהיה.
דוד רותם: אתה מתעסק היום, כל היום, בפיזור הכנסת - - -
יריב לוין: בסדר, אין מה לעשות, מסתבר שהנושא הזה לפתחנו, ואנחנו גם לא ממציאים פה, אגב, את הגלגל מחדש.
יריב לוין: אלו היו התקדימים גם בעבר.
אברהם מיכאלי: דודו, עד הערב נוכל להתחרט על פיזור הכנסת.
דוד רותם: אין סיכוי שהלילה יקימו קואליציה חדשה?
אברהם מיכאלי: יש סיכוי.
יריב לוין: אני אף פעם לא אומר: אין סיכוי.
יריב לוין: אבל זה נראה די קשה.
שכיב מוראד שנאן: מאחר שביטלו את הפריימריז בקדימה, אז יש סיכוי.
יריב לוין: רבותי, אני עובר לבקשות השונות שמונחות על סדר-יומנו.
יריב לוין: תחילה בקשת יושב-ראש ועדת החוקה, חוק ומשפט להקדמת הדיון בהצעת חוק הבחירות (תיקון) (עובדי ועדת החירות המרכזית), התשע"ב-2012, בכל הקריאות.
יריב לוין: חבר הכנסת רותם, במשפט, במה מדובר?
דוד רותם: זה חוק שיש לו חשיבות לעניין הבחירות שאתם רוצים להכריז עליהן, כדי שאפשר יהיה לקבל מידע מהרישום הפלילי על עובדים קבועים בוועדת הבחירות המרכזית.
דוד רותם: רצינו להכניס את זה במסגרת התקנות של הרישום הפלילי, אבל זה לא הסתדר, ולכן נאלצנו להגיש על דעת הוועדה חוק - - -
יריב לוין: הצעת חוק של הוועדה.
דוד רותם: כן, ואנחנו רוצים להעביר את זה בדחיפות.
יריב לוין: טוב, אני מטיל ספק אם באמת תצליחו, אבל אנחנו לפחות ננסה לעזור לכם.
דוד רותם: אם אנחנו נצליח מה, להעביר את החוק?
יריב לוין: בגלל לוח הזמנים, לוח הזמנים הוא צפוף.
דוד רותם: אנחנו נתכנס ונחליט שנצא לפגרת בחירות רק בעוד שלושה ימים.
יריב לוין: נעשה מה שניתן, לפחות מבחינתנו.
יריב לוין: מי בעד לאשר את הבקשה של חבר הכנסת רותם, יושב-ראש ועדת החוקה?
יריב לוין: אני עובר לבקשה השנייה שנוגעת להצעת חוק לתיקון פקודת מסילות הברזל (תיקון מס' 7), לפני הקריאה השנייה והשלישית.
דוד רותם: זו הצעת חוק של חבר הכנסת אילטוב, שעברה בוועדת הכלכלה.
דוד רותם: החוק הזה קובע שתוקם ועדת ערר לכל אלה שנקנסים על-ידי "סיטיפס" והרכבת הקלה.
דוד רותם: זה חוק שהוא ממש חוק לטובת אזרחי מדינת ישראל, ומותר לנו לעשות משהו טוב לאזרחים ערב הבחירות.
יריב לוין: חבר הכנסת רותם, אתה יודע שבוועדה הזאת מספיק לומר שמדובר בהצעה של חבר הכנסת אילטוב.
אורי אורבך: לא צריך לנמק, זה במקום נימוק.
שכיב מוראד שנאן: מותר פה לעשות רוויזיה?
יריב לוין: חבר הכנסת שנאן, אפשר לעשות רוויזיה ואפילו נחכה חצי שעה להצבעה עליה.
יריב לוין: כמו תמיד, שום דבר לא השתנה.
שכיב מוראד שנאן: מאחר שמדובר בחבר הכנסת אילטוב - - -
יריב לוין: אבל עוד לא הצבענו, חכה, קודם נצביע.
יריב לוין: מי בעד הבקשה של חבר הכנסת רותם?
יריב לוין: פה אחד, אין מתנגדים, אין נמנעים – אושרה.
שכיב מוראד שנאן: אבל זה לא רק של אילטוב, זו הרי שותפות של כולנו.
יריב לוין: אני עובר לבקשת הממשלה להקדמת הדיון בהצעות חוק לפני הקריאה הראשונה.
יריב לוין: ההצעה הראשונה היא הצעת חוק אנשי צבא דרום לבנון ומשפחותיהם (תיקון), התשע"ג-2012.
יריב לוין: מי מציג את בקשת הממשלה?
ישי יודקביץ: רצינו להקדים תשלומים לאנשי צבא דרום לבנון למהלך שנת 2013.
ישי יודקביץ: אומנם הצענו את מרץ 2013 כתשלום אחרון לאלה שהגישו בקשות אחרי - - -
שכיב מוראד שנאן: אתה יכול, בבקשה, להציג את עצמך?
ישי יודקביץ: ישי יודקביץ, מהייעוץ המשפטי של משרד הביטחון.
ישי יודקביץ: אנחנו נעשה, כנראה, התאמת מועדים בגלל פיזור הכנסת, אבל אנחנו רוצים להעביר את זה בקריאה ראשונה.
ישי יודקביץ: עבדנו על זה בפגרה עם הנסחיות, ואנחנו רוצים להעביר את זה בקריאה הראשונה היום.
שכיב מוראד שנאן: מה כולל החוק?
ישי יודקביץ: החוק הוא להקדמת תשלומים ולהשלמת כל התשלומים של מה שנקרא: מענקי הוקרה לאנשי צבא דרום לבנון.
ישי יודקביץ: אנחנו רוצים להשלים את כל המנגנון ואת כל נושא התשלומים במהלך 2013, כשהתשלומים נכנסו לשבע שנים והם אמורים היו להסתיים בשנה - - - בגלל זה אנחנו רוצים להקדים את הכול.
שכיב מוראד שנאן: בכל הקבוצות מ-א' עד ו'?
שכיב מוראד שנאן: או רק קבוצה א' וקבוצה ב'?
ישי יודקביץ: משרד הביטחון משלם מענקי הוקרה.
ישי יודקביץ: יש עוד גופים בממשלה שמטפלים באנשי צבא דרום לבנון.
ישי יודקביץ: כאן אנחנו מדברים על מענקי הוקרה לפי המשכורות שהם קיבלו במהלך השנים - -
שכיב מוראד שנאן: זה השלמת המשכורות שלהם מלבנון לישראל?
ישי יודקביץ: - - כפול שנות השירות שלהם.
ישי יודקביץ: אני לא רוצה להרחיב על זה פה.
ישי יודקביץ: כל הרעיון שלנו הוא להקדים את התשלומים – במקום לפרוש אותם מעכשיו לעוד שלוש שנים, אנחנו רוצים להקדים, כי זה מספר מועט של בקשות.
ישי יודקביץ: אנשים רוצים לעזוב את הארץ - - - אנחנו נעשה את זה במהלך 2013.
ישי יודקביץ: זה הרעיון של הצעת החוק.
שכיב מוראד שנאן: בכמה אנשים שרוצים לעזוב את הארץ מדובר?
ישי יודקביץ: אני לא יודע - - - מאחר שהתשלומים משולמים להם רק אם הם בארץ, אז הם - - - לתשלומים.
יריב לוין: רבותי, מי בעד הבקשה?
יריב לוין: אני עובר להצעה השנייה: הצעת חוק השיפוט הצבאי (תיקון מס' 69) (חקירת סיבות מוות), התשע"ג-2012.
ישי יודקביץ: עוד הצעה שעבדנו עליה בפגרה, רוצים קריאה ראשונה.
ישי יודקביץ: הקניית סמכויות לבית-הדין הצבאי, הליך מקביל, לנושא של חקירת סיבות מוות בנסיבות האזרחיות.
ישי יודקביץ: אנחנו רוצים להקנות את זה גם לבית-הדין הארצי ובית-הדין הצבאי לערעורים.
ישי יודקביץ: נושא מקצועי לחלוטין, אנחנו רוצים להעביר אותו בקריאה ראשונה ולהמשיך לעבוד בכנסת הבאה על הנושא הזה בוועדת החוץ והביטחון.
יריב לוין: אין מתנגדים, אין נמענים.
יריב לוין: ההצעה השלישית: הצעת חוק גלי צה"ל – שידורי רדיו של צבא הגנה לישראל (שידורי חסות ותשדירי שירות) (הוראת שעה) (תיקון מס' 5).
ישי יודקביץ: כאן הוראת השעה היתה אמורה לפקוע במחצית נובמבר.
ישי יודקביץ: בגלל פיזור הכנסת אנחנו מקבלים הארכה אומנם עד מאי.
ישי יודקביץ: אנחנו לא רוצים להגיע עד הרגע האחרון, לכן אנחנו מבקשים להעביר אותה היום בקריאה ראשונה.
ישי יודקביץ: שוב, עבדנו על זה במהלך הפגרה, ואנחנו רוצים להעביר את זה בקריאה הראשונה, כשבכנסת הבאה - - - נגיע לוועדת הכלכלה ונחוקק אותה לפני פקיעת התוקף שלה.
יריב לוין: אבל על מה מדובר?
יריב לוין: על המשך הוראת השעה הקיימת?
ישי יודקביץ: המשך הוראת השעה של תשדירי השירות ושידורי החסות.
יריב לוין: לעוד שנה?
ישי יודקביץ: לא, אנחנו מבקשים להפוך אותה להוראה קבועה.
ישי יודקביץ: זה בהסכמה של האוצר ושל המשפטים, ואחרי שבע שנים אנחנו רוצים שהיא תהפוך להיות הוראה קבועה.
ישי יודקביץ: יש לנו עוד כל מיני הצעות, של דיווח, הדיווחים הכספיים לוועדת הכלכלה.
ישי יודקביץ: אני לא רוצה להלאות אתכם, אבל אני לא רוצה שנגיע למצב של פג תוקף, ולכן הליך הקיצור - - -
יריב לוין: אני עובר להצעת חוק הסדרת העיסוק במקצועות הבריאות (תיקון מס' 4), התשע"ג-2012.
אברהם מיכאלי: יש הוראת שעה לסגור את גלי צה"ל.
יריב לוין: מי מציג את הבקשה הזו?
יריב לוין: פרח, יש מישהו שמציג?
קריאה: אני בודקת, תעבור הלאה.
יריב לוין: בסדר, נעבור הלאה.
יריב לוין: הצעת חוק מסירת מידע על קטין או על בן משפחתו ושיתוף במידע, התשע"ג-2012 – בבקשה.
נועם פליק: אני עורך-דין נועם פליק ממשרד הרווחה.
נועם פליק: הצעת החוק באה לאפשר זיהוי, איתור וטיפול בקטינים שסובלים מהתעללות או הזנחה עוד בטרם הגיעה הפגיעה לידי עבירה, שאז חלה חובת הדיווח.
נועם פליק: כיום יש חסמים חוקיים שמונעים העברת מידע בין אנשי מקצוע שונים, ולכן צירוף של תמונת מידע עלול להצביע על קטין בסיכון או על חשש שהוא יימצא במצב כזה, ולכן הצעת החוק באה להגן על קטינים וחשוב לנו להעביר אותה בכנסת הנוכחית.
יריב לוין: אני עובר להצעת חוק להגברת התחרותיות ולצמצום הריכוזיות וניגודי העניינים בשוק ההון בישראל (תיקוני חקיקה) (תיקון), התשע"ג-2012 – בבקשה.
נירית גדסי: שלום, שמי נירית גדסי, אני מנהלת מחלקת חינוך פיננסי במשרד האוצר.
נירית גדסי: מטרת ההצעה הזו היא להקים מועצה מייעצת לחינוך פיננסי לממונה על שוק ההון, שמוּנה בהחלטת הממשלה בחודש דצמבר האחרון לרכז את נושא החינוך הפיננסי ולפעול לקידום הנושא עבור הממשלה.
יריב לוין: רבותי, מי בעד לאשר את הבקשה הזו?
שכיב מוראד שנאן: אני נגד בגלל שזה משרד האוצר.
יריב לוין: אז כשאני אשאל מי נגד, תצביע נגד.
יריב לוין: שישה בעד.
יריב לוין: אני עובר להצעה האחרונה: הצעת חוק זכויות תלמידים על לקות למידה במוסדות על-תיכוניים (תיקון), התשע"ג-2012 – בבקשה.
יעל טישלר: אני עורכת-דין יעל טישלר ממשרד החינוך, ייעוץ משפטי.
יעל טישלר: ההצעה היא לתקן חוק שקיים מ-2008 ושנועד להסדיר את המקצוע של אבחון לקויות למידה.
יעל טישלר: כשבאו ליישם את החוק הזה התגלו קשיים מעשיים בביצוע שלו מאחר שאין הגדרה מסודרת לשני דברים עיקריים: האחד, מיהו מאבחן מוכר, והשני, מהו אבחון מוכר.
יעל טישלר: בגלל שני העניינים האלה הוקמה ועדת מרידור שהקים אותה שר החינוך, וישבה על המדוכה משך זמן רב על-מנת לגבש קריטריונים.
יעל טישלר: לאחר שנכתב דוח הוועדה הציבורית הזאת נתגלעו מחלוקות קשות בין משרד הבריאות למשרד החינוך וגורמים נוספים – המל"ג, המועצה להשכלה גבוהה, וכולי – לשתי הנקודות המהותיות האלו.
יעל טישלר: בשבוע שעבר הגיעו שר החינוך וסגן שר הבריאות להסכמות בנקודות מהותיות במחלוקת.
יעל טישלר: מאחר שעניין ההסדרה של המקצוע הזה מצוי גם תחת עינו של בג"ץ שעוקב אחרי התפתחות תיקוני החקיקה כפי שהתחייבנו על-ידי מחלקת הבג"ץ, והתחייבנו לבג"ץ להסדיר את הנושא הזה; מאחר שזה לטובת הסטודנטים שיהיה אבחון מסודר של לקויות למידה ושהאוניברסיטאות ידעו מיהו באמת לקוי למידה ומי הוא לא – כיום יש תופעה נרחבת של הרבה מאוד אבחונים שאף אחד לא יודע מה רמת האמינות והתקפות שלהם – התיקון בא להסדיר את העניין, שכל אבחון יהיה מוכר, יהיה על-ידי גורם מקצועי שעבר את ההכשרה המתאימה לכך, ואנחנו מבקשים לקדם את הנושא הזה מיד אחרי הבחירות להצעת חוק.
יריב לוין: הלוואי, כן.
יריב לוין: חשיבות העניין היא ברורה.
יריב לוין: רבותי, מי בעד לאשר את הבקשה?
יריב לוין: מתנגדים אין, נמנעים אין – אושר.
יריב לוין: מכאן אני עובר לבקשות של יושב-ראש ועדת הכספים.
יריב לוין: יש לנו שתי בקשות של יושב-ראש ועדת הכספים שמבקש, אני מבין, להקדים את הדיון בקריאה השנייה והשלישית.
יריב לוין: הראשונה היא הצעת חוק לתיקון חוק עידוד השקעות הון (תיקון מס' 69 והוראת שעה) – בבקשה.
שגית אפיק: מדובר בהצעת חוק שהמטרה שלה היא ליצור הוראת שעה וחלון הזדמנויות לחברות שלא שילמו עד היום מס על דיבידנד משום שהם לא חילקו אותו, ומטרת ההצעה היא לאפשר להם, מעתה ואילך, לתקופה מוגבלת, לקבל הקלות במס ככל שהן אכן יחלקו את הדיבידנדים.
שגית אפיק: ולכן זו הצעה שהיא די דחופה, כי היא צריכה להיחקק לפני תחילת שנת הכספים, כדי שהחברות ידעו עליה ויוכלו להתחיל לעסוק - - -
רוברט אילטוב: זה הרווחים הכלואים?
שגית אפיק: זה הרווחים הכלואים.
דוד רותם: מה עם חברות ששילמו את המס, אבל לא חילקו את הדיבידנד?
שגית אפיק: אין דבר כזה.
שגית אפיק: המס משולם בעד חלוקת דיבידנד.
שגית אפיק: ולכן, אם הן לא חילקו את הדיבידנד, מן הסתם הן לא שילמו מס.
רוברט אילטוב: הם שילמו מס על הרווח, אבל לא על הדיבידנד.
יריב לוין: נצביע קודם כל על זה.
יריב לוין: מי בעד לאשר את הבקשה של חבר הכנסת גפני?
אברהם מיכאלי: בקשה של גפני – איך אפשר לא לאשר?
יריב לוין: אנחנו עוברים להצעה השנייה: הצעת חוק לתיקון פקודת מס הכנסה (תיקון מס' 196) – בבקשה.
שגית אפיק: גם ההצעה הזאת היא לשנייה ושלישית.
שגית אפיק: היא התקבלה היום בוועדת הכספים בהכנה לקריאה השנייה והשלישית.
שגית אפיק: מדובר בהצעה שמעניקה פטור ממס בעד חלוקת דיבידנדים על-ידי תאגידי המים והביוב, ותחילתה הרטרואקטיבית כבר משנת 2011, וגם היא הוראת שעה עד שנת 2015, ולכן דחיפותה.
יריב לוין: שוב, פה אחד, אין מתנגדים, אין נמנעים – אושרה.
יריב לוין: יש לנו עדיין את סעיף 4.
יריב לוין: יש כאן נציג של משרד הבריאות?
יריב לוין: לפיכך, סעיף 4 יורד.
יריב לוין: יש לנו עוד בקשות של הממשלה שמופיעות בתוספת לסדר-היום.
אברהם מיכאלי: יש לנו את הרשימה?
אברהם מיכאלי: אתי, לא חילקו לנו דפים.
יריב לוין: אתי, חילקו את הרשימה?
יריב לוין: את התוספת?
אתי בן יוסף: כן, חילקו.
אברהם מיכאלי: איפה חילקו?
אתי בן יוסף: התוספת לסדר-היום – אחת, ויש תוספת שנייה.
יריב לוין: רבותי, הנושא הראשון: בקשת הממשלה להקדמת הדיון בהצעת חוק מיסוי מקרקעין (שבח ורכישה) (מס בשל עיכוב בבנייה למגורים) (תיקון מס' 75), התשע"ג-2012 (מ/736) – בבקשה.
ליאת גרבר: הצעת החוק באה בעקבות החלטת ממשלה שאימצה את המלצות ועדת טרכטנברג בנושא הדיור, לאחר שנמצא שחברות מחזיקות במלאי קרקעות גדול זמינות לבנייה, באזורי ביקוש הרבה פעמים, ולא בונות, בין היתר, מסיבות של ויסות הבנייה, ובשל כך התחרות בדיור נפגעת ומחירי הדיור נפגעים.
ליאת גרבר: מוצע להטיל מס על חברות, כאמור, שלא ייבנו בתוך שלוש שנים מכניסת החוק לתוקף.
ליאת גרבר: ובשל המצב בשוק הדיור אנחנו מבקשים לקדם את הצעת החוק לקריאה ראשונה, ולאחר מכן לקדמה במהירות.